L-Unjoni Ewropea u l-Istati Membri tagħha jilqgħu l-ftehim tal-Forum ta' Djalogu Politiku Libjan (LPDF) dwar awtorità eżekuttiva unifikata tranżizzjonali għal-Libja. Dan huwa pass importanti fil-Proċess ta' Berlin u fit-triq biex il-pajjiż jitmexxa lejn elezzjonijiet nazzjonali li għandhom isiru fl-24 ta' Diċembru 2021. Aħna lesti naħdmu mal-President il-ġdid tal-Kunsill tal-Presidenza, Mohammad Younes Menfi, u l-Prim Ministru l-ġdid, Abdul Hamid Mohammed Dbeibah, u nenfasizzaw il-ħtieġa għall-formazzjoni rapida ta' gvern inklużiv ġdid li ser jaħdem għar-rikonċiljazzjoni nazzjonali u l-unifikazzjoni tal-pajjiż. Aħna ninkoraġġixxu lill-Kamra tar-Rappreżentanti biex tivvota dwar l-eżiti tal-LPDF skont l-iskeda ta' żmien maqbula fil-Pjan Direzzjonali adottat mil-LPDF f'Tuneż f'Novembru 2020. Mill-Konferenza ta' Berlin 'l hawn, il-Libja għamlet progress sinifikanti biex tiżgura paċi u stabbiltà dejjiema, inkluż permezz tal-ftuħ mill-ġdid tas-settur tal-enerġija, il-ftehim ta' waqfien mill-ġlied madwar il-pajjiż kollu tat-23 ta' Ottubru 2020, il-pjan direzzjonali biex isiru l-elezzjonijiet nazzjonali f'Diċembru 2021, u issa l-għażla ta' awtorità eżekuttiva unifikata tranżizzjonali. Infaħħru l-isforzi u d-determinazzjoni li wrew il-membri tal-LPDF u t-tim tal-UNSMIL biex tintlaħaq soluzzjoni politika nnegozjata, inklużiva u mmexxija mil-Libja u bi sjieda tal-Libja u biex jinħolqu kondizzjonijiet għall-unità nazzjonali, il-ġustizzja tranżizzjonali, u r-rikonċiljazzjoni fil-Libja. Aħna nirrikonoxxu r-rieda espressa mil-LPDF li jibqa' impenjat fl-appoġġ tal-implimentazzjoni f'waqtha tad-deċiżjonijiet miksuba f'Ġinevra. Nilqgħu wkoll id-determinazzjoni li tiġi żgurata inklużjoni sinifikanti tan-nisa fil-gvern il-ġdid u ninkoraġġixxu l-parteċipazzjoni ugwali tagħhom fil-proċess ta' paċi. Aħna nħeġġu lill-partijiet ikkonċernati Libjani rilevanti kollha fil-pajjiż kollu, u lill-membri kollha tal-Komunità Internazzjonali biex juru determinazzjoni qawwija fl-appoġġ għall-awtorità eżekuttiva unifikata tranżizzjonali fl-interess tal-istabbilizzazzjoni tal-pajjiż u r-rikonċiljazzjoni nazzjonali. F'dan ir-rigward, l-UE tfakkar fl-istrument tagħha ta' sanzjonijiet kontra dawk li possibbilment jistgħu jkunu ta' xkiel. Issa għandha tkun il-prijorità ewlenija li tiġi żgurata tħejjija f'waqtha għall-elezzjonijiet nazzjonali, inkluż l-adozzjoni tal-liġijiet elettorali meħtieġa u l-bażi kostituzzjonali tagħha, l-implimentazzjoni konkreta tad-dispożizzjonijiet kollha tal-ftehim ta' waqfien mill-ġlied tat-23 ta' Ottubru u r-riformi ekonomiċi meħtieġa, li jibdew bl-unifikazzjoni tal-istituzzjonijiet finanzjarji kollha. L-UE ser tkun lesta tappoġġa dan il-proċess u tħeġġeġ lill-atturi Libjani u internazzjonali kollha biex jagħmlu dan fir-rigward tal-integrità territorjali u s-sovranità nazzjonali tal-Libja. Barra minn hekk, l-UE tissottolinja l-importanza ta' implimentazzjoni effettiva tal-Ftehim ta' Waqfien mill-Ġlied, ir-rispett għall-embargo tan-NU fuq l-armi, u l-irtirar tal-ġellieda barranin u l-merċenarji kollha f'konformità mar-Riżoluzzjonijiet tal-KSNU. L-ebda indħil militari barrani mhuwa aċċettabbli.